মুখে ‘দেশদ্রোহিতা’র প্রতিবাদে স্লোগান। হাতে জাতীয় পতাকা। এহেন ‘রণসজ্জা’য় সজ্জিত হয়েই বুধবার যাদবপুর বিশ্ববিদ্যালয়ের ক্যাম্পাসে তাণ্ডব চালানোর অভিযোগ উঠল সেখানকার একদল ‘জাতীয়তাবাদী’ পড়ুয়ার বিরুদ্ধে। যা দেখে ওই বিশ্ববিদ্যালয়ের শিক্ষক এবং ছাত্রছাত্রীদের একাংশের প্রতিক্রিয়া, ‘‘এমন ঘটনা এখানে নজিরবিহীন।’’
বিশ্ববিদ্যালয়ের ভিতরে ‘দেশবিরোধী’ কাজকর্মের অভিযোগ তুলে এদিন বিকেলে ক্যাম্পাসে যান জনা পঞ্চাশ পড়ুয়া। সকলেরই হাতে ছিল জাতীয় পতাকা। তাঁরা ‘স্বাধীন’ এবং ‘বাম’ সংগঠনের প্রায় প্রতিটি বোর্ড ভাঙচুর করেন বলে অভিযোগ। হায়দরাবাদ বিশ্ববিদ্যালয়ের গবেষক ভেমুলা রোহিত চক্রবর্তীর স্মরণে দেওয়া পোস্টার ছেঁড়ার পাশাপাশি ওই ‘জাতীয়তাবাদী’ পড়ুয়াদের বিরুদ্ধে গালিগালাজ এবং ছাত্রীদের প্রতি অশালীন ইঙ্গিত করার অভিযোগও উঠেছে। 
জওহরলাল নেহরু বিশ্ববিদ্যালয়ের ছাত্র সংসদের নেতা কানহাইয়া কুমারের গ্রেফতারের প্রতিবাদে মঙ্গলবার যাদবপুর বিশ্ববিদ্যালয়ে মিছিল করেছিল কয়েকটি ছাত্র সংগঠন। সেখানে ‘আজাদ কাশ্মীরে’র পক্ষে এবং আফজল গুরুর ফাঁসির বিরুদ্ধে স্লোগান ওঠে। ‘জাতীয়তাবাদী’ পড়ুয়াদের এদিনের মিছিল ছিল মঙ্গলবারের মিছিলের প্রতিবাদ। ‘জাতীয়তাবাদী’ পড়ুয়াদের তরফে রোহিত ঝা বলেন, ‘‘পোস্টারগুলি দেশবিরোধী বলেই ছিঁড়ে দিয়েছি।’’ পুলিশ-প্রশাসনকে না জানিয়ে কেন পোস্টার ছেঁড়া হল, এ প্রশ্নের অবশ্য উত্তর দেননি রোহিত।




‘জাতীয়তাবাদ আর গুন্ডামি এক নয়
যে সরকার ছাত্রছাত্রীদের উপর অত্যাচার করে, যে সরকারে ও পি সিংহের মতো বিধায়ক রয়েছেন, যারা পাটিয়ালা হাউস কোর্ট বা জেএনইউয়ের নর্থ গেটে দক্ষিণপন্থী ফাশিস্ত বাহিনী ছেড়ে দেয়, সেই সরকারের মুখপাত্র থাকতে পারব না। প্রতিদিন বিশ্ববিদ্যালয়ের ফটকের সামনে জাতীয় পতাকা হাতে কিছু লোক পড়ুয়াদের মারতে জড়ো হচ্ছে। এটা জাতীয়তাবাদ নয়, নিছক গুন্ডামি। রাষ্ট্রের নামে যা-খুশি-তাই করা যায় না। জাতীয়তাবাদ এবং গুন্ডামি এক নয়।...
			গত ৯ ফেব্রুয়ারি বিশ্ববিদ্যালয়ে ভারত-বিরোধী স্লোগানের ঘটনা খুবই দুর্ভাগ্যজনক। যাঁরা ওই কাজ করেছেন, তাঁদের শাস্তি দেওয়া উচিত। কিন্তু অধ্যাপকদের উপর যেভাবে অত্যাচার চলছে, আদালত চত্বরে কানহাইয়া কুমার এবং সংবাদমাধ্যমের উপর আইনজীবীরা যেভাবে হামলা করছেন, তা মেনে নেওয়া যায় না। পড়ুয়াদের জেরা করার সঙ্গে মতাদর্শ গুঁড়িয়ে দেওয়া এবং গোটা বাম শিবিরকে দেশবিরোধী তকমা দেওয়ার পার্থক্য রয়েছে।
এবিভিপি থেকে পদত্যাগী তিন ছাত্রনেতার বিবৃতির অংশবিশেষ




মঙ্গলবারের মিছিলের উদ্যোক্তা শৌনক চক্রবর্তী এদিন সাংবাদিক বৈঠকে জানান, মিছিলে ওঠা বিতর্কিত স্লোগানের সঙ্গে তাঁরা একমত নন। যদিও ওই স্লোগান যাঁরা দিয়েছিলেন, তাঁদের পক্ষে বিশ্বরূপ প্রামাণিককে এদিনই বলতে শোনা গিয়েছে, ‘‘আমরা কাশ্মীরের আজাদির পক্ষে। মনে করি আফজলের মিথ্যা অভিযোগে ফাঁসি হয়েছে।’’ এদিন দুপুরে ইঞ্জিনিয়ারিং বিভাগের ছাত্র সংগঠন ‘ফেটসু’র সভায় ‘জিতনে আফজল নিকলেঙ্গে চুন চুন করা মারুঙ্গা’ স্লোগান দিতে দিতেই প্রতিবাদী কর্মসূচি শুরু করেন রোহিতরা। এর পরে বাম এবং ‘স্বাধীন’ সংগঠনগুলির পাল্টা মিছিল হয়। তার পরেই ভাঙচুর।
এদিনের ঘটনার প্রতিক্রিয়ায় কলা বিভাগের ছাত্র সংসদের সাধারণ সম্পাদক শ্রমণ গুহ বলেন, ‘‘জাতীয়তাবাদের নামে গণতন্ত্রের টুঁটি টিপে ধরা হচ্ছে।’’ যাদবপুর বিশ্ববিদ্যালয়ের শিক্ষক সমিতি ‘জুটা’র নেত্রী নীলাঞ্জনা গুপ্তের কথায়, ‘‘চোখের সামনেই জাতীয় পতাকা নিয়ে তাণ্ডব হল! ১৯৭৯ সাল থেকে যাদবপুরে আছি, এমন কখনও দেখিনি।’’ বিশ্ববিদ্যালয়ের রেজিষ্ট্রার প্রদীপকুমার ঘোষ বলেন, ‘‘উপাচার্য শহরে নেই। তাঁকে বিষয়টি জানাব।’’
যাদবপুরের ‘দেশদ্রোহী’ কাজকর্মের প্রতিবাদে আজ, বৃহস্পতিবার ‘যাদবপুর চলো’ কর্মসূচি নিয়েছে বিজেপি’র ছাত্র ও যুব সংগঠন। এদিন নবান্নে রাজ্য মন্ত্রিসভার বৈঠকের পর সাংবাদিকদের সঙ্গে কথা বলার সময় মুখ্যমন্ত্রী মমতা বন্দ্যোপাধ্যায়ের কাছে এ বিষয়ে প্রশ্ন করা হলে তাঁর মন্তব্য, ‘‘যা নিয়ে সাংবাদিক বৈঠক, তার বাইরে প্রশ্ন করে বিষয়টিকে লঘু করে দেবেন না।’’ প্রশাসন সূত্রের খবর, যাদবপুরের ঘটনা সম্পর্কে রাজ্যের কাছে রিপোর্ট চেয়েছে কেন্দ্রীয় সরকার।